Diari Oficial de la Generalitat Valenciana


Sumari del DOGV 10333, del 09-12-2024 (2024/13942)

RESOLUCIÓ de 27 de novembre de 2024, per la qual es concedixen i es fan públiques les subvencions per al finançament de projectes en matèria d'inclusió i desenrotllament comunitari per a l'exercici 2024.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10983

Data del DOGV
:   09-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13920

CVE
:   KDUK-Y-1585-83907

Data del document
:   27-11-2024

Organisme emissor
:   Vicepresidència Primera i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * ajuda pública
    * ajuda social
    * assistència social
    * desenvolupament social

Mitjançant l’Orde 7/2019, de 8 d'agost (DOGV 8612, 13.08.2019), de la Vicepresidència i Conselleria d'Igualtat i Polítiques Inclusives, s'establixen les bases reguladores per a la concessió de subvencions en matèria d'inclusió i desenrotllament comunitari.

Posteriorment, per la Resolució de 17 de juliol de 2024, de la Vicepresidència i Conselleria de Servicis Socials, Igualtat i Vivenda, es convoquen per a l'exercici 2024 les subvencions per al finançament de projectes en matèria d'inclusió i desenrotllament comunitari a persones o unitats familiars que estiguen en situació de vulnerabilitat.

Una vegada realitzada la fase d'instrucció, i de conformitat amb el que es preveu en l'article 11 de les bases reguladores de l'Orde 7/2019, en relació amb la concessió de les subvencions en règim de concurrència competitiva, s'ha reunit la comissió d'avaluació a l’efecte d'elaborar la proposta de concessió o de denegació en els termes de l'acta que s'ha estés a este efecte.

Per això, fent ús de les facultats que em conferix article 12.1 de l'esmentada orde, en la qual es delega en la persona titular de la direcció general competent en matèria d'inclusió social la resolució de les sol·licituds que es presenten a l'empara de la convocatòria,

RESOLC

*Primer*

Concedir una subvenció a les entitats privades sense ànim de lucre que s’indiquen en l'annex I, pels imports que figuren en este, en la línia S0253 del pressupost per al 2024.

*Segon*

Denegar la subvenció a les entitats que s’indiquen en l'annex II, per no arribar als 50 punts previstos (havent de superar-ne 20 com a entitat i 30 en el projecte) en l'article 5 de les bases reguladores.

*Tercer*

Excloure de la convocatòria les entitats que s’indiquen en l'annex III, pels motius que s'hi assenyalen.

*Quart*

El lliurament de la subvenció es realitzarà d’acord amb el resolc octau de la convocatòria; en conseqüència, es lliurarà de manera anticipada, una vegada concedides les ajudes, el 100 % de l'import de la subvenció, de conformitat amb la previsió establida en l'article 44.1.b) de la Llei 8/2023, de 27 de desembre, de pressupostos de la Generalitat per a l'exercici 2024.

Les entitats beneficiàries de les subvencions hauran de justificar el gasto objecte de la subvenció atorgada i la presentació de la memòria tècnica de l'actuació, com a màxim el 31 de gener de 2025.

*Quint*

Les entitats beneficiàries presentaran la justificació de l'activitat subvencionada davant de la direcció territorial corresponent. Tot això, sense perjuí del que disposa la legislació de procediment administratiu comú.

La justificació constarà de la documentació de caràcter econòmic justificativa de l'acció subvencionada i d'una memòria tècnica relativa a l'actuació subvencionada.

Quan les activitats hagen sigut finançades, a més de ser-ho amb la subvenció, amb fons propis o altres subvencions o recursos, haurà d'acreditar-se mitjançant documentació de caràcter econòmic l'import, procedència i aplicació d’estos fons a les activitats subvencionades.

La documentació de caràcter econòmic a presentar haurà de justificar els gastos de personal i els gastos corrents ocasionats en les actuacions realitzades amb anterioritat a l'últim dia de l'exercici econòmic subvencionat i contindrà:

a) Una relació detallada dels gastos ocasionats pel projecte objecte de subvenció, amb identificació del creditor i del concepte de gasto, import, data d'emissió, relació amb el projecte subvencionat i percentatge de finançament que s'imputa a la Generalitat, segons model que figura en la pàgina web de la conselleria competent en matèria d'inclusió social.

b) Les factures o documents de valor probatori equivalent acreditatius dels gastos incorporats en la relació anterior, mitjançant la presentació d'originals o còpies compulsades. Estes hauran de reunir els requisits arreplegats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació.

c) Se subvencionaran els costos salarials bruts, inclosos els pagaments a la Seguretat Social corresponents a l'empresa del personal laboral contractat per les entitats per a l'execució de les activitats objecte de la subvenció. Estos costos salarials bruts estaran limitats per les quanties anuals recollides en la taula salarial que figura en l'annex A, per al grup o categoria professional on estiga el lloc de treball.

La documentació justificativa haurà de marcar-se amb un segell o diligència, el model del qual figura en la pàgina web de la conselleria competent en matèria d'inclusió social, indicant-hi el número d'expedient per a la justificació del qual han sigut presentats i el percentatge de finançament que s'imputa a la Generalitat.

La memòria tècnica o descriptiva de l'execució del projecte subvencionat haurà de permetre conéixer el nombre de beneficiaris del projecte, les actuacions realitzades, el grau de compliment dels objectius proposats, els materials i la metodologia emprada, i totes les altres dades que es consideren de rellevància.

Esta memòria es realitzarà d'acord amb el model que figura en la pàgina web de la conselleria competent en matèria d'inclusió social, i haurà de ser tramesa també en suport informàtic.

Les dades referents a les persones beneficiàries del programa es presentaran sempre desagregades per gènere.

Els gastos a justificar hauran de correspondre's amb els continguts dels projectes objecte de subvenció, i no seran admissibles gastos d'actuacions que no estiguen específicament previstos en la descripció d'estos. D'acord amb el que es preveu en l'article 31.2 de la Llei 38/2003, es considerarà gasto realitzat, amb caràcter general, el que ha sigut efectivament pagat amb anterioritat a la finalització del període de justificació.

En aquells gastos subjectes a la normativa reguladora de l'Impost sobre la Renda de les Persones Físiques, haurà de ser aportada la documentació justificativa de la retenció i ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles.

Així mateix, en la justificació de les retribucions de personal laboral contractat, juntament amb els corresponents fulls de salaris, hauran d'acompanyar-se els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.

La falta de justificació o la justificació insuficient de la subvenció concedida, dins del termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, general de subvencions, donaran lloc a la pèrdua de dret al cobrament, total o parcial, de la subvenció, sense perjuí de la realització del tràmit d'audiència legalment establit, de conformitat amb l'article 17 de les bases reguladores de l'Orde 7/2019.

Contra esta resolució, que posa fi a la via administrativa, es podrà interposar potestativament un recurs de reposició davant el mateix òrgan que l'ha dictada, en el termini d'un mes, a comptar de l'endemà de la publicació, de conformitat amb la legislació de procediment administratiu comú, o bé podrà interposar-se directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa; tot això, sense perjuí que puga interposar-se’n qualsevol altre que s'estime pertinent.

  

València, 27 de novembre de 2024

(p. d. Resolució 15.05.2024)

Pedro Carceller Icardo

Director general d'Inclusió i Cooperació al Desenrotllament

Esta disposició conté annexos. Consulteu-ne la versió en PDF.